CELEX: 32016D2359
Language: sk
Date: 2016-12-20 00:00:00
Title: Vykonávacie rozhodnutie Komisie (EÚ) 2016/2359 z 20. decembra 2016, ktorým sa určuje, že dočasné pozastavenie preferenčného cla stanoveného na základe stabilizačného mechanizmu pre banány v rámci Dohody, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej, nie je vhodné pre dovoz banánov s pôvodom v Nikarague za rok 2016

21.12.2016   
            
            
               SK
            
            
               Úradný vestník Európskej únie
            
            
               L 348/81
            
         VYKONÁVACIE ROZHODNUTIE KOMISIE (EÚ) 2016/2359
   z 20. decembra 2016,
   ktorým sa určuje, že dočasné pozastavenie preferenčného cla stanoveného na základe stabilizačného mechanizmu pre banány v rámci Dohody, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej, nie je vhodné pre dovoz banánov s pôvodom v Nikarague za rok 2016
   EURÓPSKA KOMISIA,
   so zreteľom na Zmluvu o Európskej únii a Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 20/2013 z 15. januára 2013, ktorým sa vykonáva bilaterálna ochranná doložka a stabilizačný mechanizmus v súvislosti s banánmi, stanovené v Dohode, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej (1), a najmä na jeho článok 15,
   keďže:
   
               (1)
            
            
               Stabilizačný mechanizmus pre banány bol zavedený Dohodou, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej, pričom predbežne sa začal uplatňovať v krajinách Strednej Ameriky počas roku 2013 a v Nikarague 1. augusta 2013.
            
         
               (2)
            
            
               Podľa tohto mechanizmu a podľa článku 15 ods. 2 nariadenia (EÚ) č. 20/2013, len čo sa prekročí stanovený spúšťací objem dovozu čerstvých banánov (položka 0803 90 10 kombinovanej nomenklatúry Európskej únie z 1. januára 2012) z jednej z dotknutých krajín, Komisia prijme vykonávací akt, ktorým môže buď dočasne pozastaviť preferenčné clo uplatňované na dovoz čerstvých banánov z uvedenej krajiny alebo určiť, že takéto pozastavenie nie je vhodné.
            
         
               (3)
            
            
               Rozhodnutie Komisie sa prijme v súlade s článkom 8 nariadenia Európskeho parlamentu a Rady (EÚ) č. 182/2011 (2) v spojení s jeho článkom 4.
            
         
               (4)
            
            
               Dovoz čerstvých banánov s pôvodom v Nikarague do Európskej únie prekročil 31. októbra 2016 prahovú hodnotu 13 000 ton stanovenú v uvedenej dohode.
            
         
               (5)
            
            
               V tejto súvislosti podľa článku 15 ods. 3 nariadenia (EÚ) č. 20/2013 Komisia zohľadnila vplyv dotknutého dovozu na situáciu na trhu Únie s banánmi, aby rozhodla, či sa má preferenčné clo pozastaviť. Na tento účel Komisia preskúmala vplyv dotknutého dovozu na úroveň cien v Únii, vývoj dovozu z iných zdrojov a celkovú stabilitu trhu Únie s čerstvými banánmi.
            
         
               (6)
            
            
               Dovoz čerstvých banánov z Nikaraguy predstavoval v čase, keď prekročil stanovenú prahovú hodnotu na rok 2016, 0,6 % celkového dovozu čerstvých banánov do Európskej únie v rámci stabilizačného mechanizmu pre banány. Okrem toho, na základe obdobia od januára do augusta 2016 dovoz z Nikaraguy predstavuje 0,36 % celkového dovozu čerstvých banánov do Európskej únie. Na základe prognózy dovozu do konca roku 2016 a so zreteľom na vývoj doterajšieho mesačného dovozu v roku 2016 dovoz banánov z Nikaraguy pravdepodobne neprekročí úroveň 1 % celkového dovozu za celý rok 2016. Podiel ročnej úrovne dovozu z Nikaraguy by zodpovedal podielu za rok 2015.
            
         
               (7)
            
            
               Dovozná cena z Nikaraguy bola počas prvých 8 mesiacov roku 2016 na priemernej úrovni 530 EUR za tonu, čo je o 17 % menej ako priemerné ceny celkového dovozu čerstvých banánov do EÚ.
            
         
               (8)
            
            
               Dovoz čerstvých banánov z ostatných tradičných veľkých krajín vývozu, s ktorými má EÚ takisto dohodu o voľnom obchode, konkrétne z Kolumbie, Kostariky a Panamy, zostal do októbra 2016 do značnej miery pod prahovými hodnotami stanovenými pre tieto krajiny v rámci porovnateľných stabilizačných mechanizmov a v posledných štyroch rokoch sledoval podobné trendy a jednotkové hodnoty. Napríklad v októbri 2016 bola úroveň dovozu z Kolumbie 720 000 ton a úroveň dovozu z Kostariky 407 000 ton pod prahovými hodnotami stanovenými pre tieto krajiny, čo je oveľa vyšší objem ako celková spúšťacia úroveň pre Nikaraguu počas celého roka (13 000 ton).
            
         
               (9)
            
            
               Priemerná veľkoobchodná cena banánov na trhu Únie na konci októbra 2016 (984 EUR za tonu) nezaznamenala výraznejšie zmeny v porovnaní s priemernými veľkoobchodnými cenami žltých banánov v predchádzajúcich mesiacoch.
            
         
               (10)
            
            
               Neexistuje teda ani náznak toho, že by stabilita trhu Únie bola narušená dovozom čerstvých banánov z Nikaraguy nad stanovený ročný spúšťací objem dovozu, ani dôkaz, že by to malo výrazný vplyv na situáciu producentov z EÚ.
            
         
               (11)
            
            
               Napokon, v októbri 2016 neexistoval nijaký náznak hrozby vážneho zhoršenia alebo náznak vážneho zhoršenia situácie výrobcov v najvzdialenejších regiónoch Únie.
            
         
               (12)
            
            
               Na základe uvedeného preskúmania Komisia dospela k záveru, že pozastavenie preferenčného cla na dovoz banánov s pôvodom v Nikarague nie je vhodné,
            
         PRIJALA TOTO ROZHODNUTIE:
   Článok 1
   Dočasné pozastavenie preferenčného cla na dovoz čerstvých banánov zatriedených do položky 0803 90 10 kombinovanej nomenklatúry Európskej únie a s pôvodom v Nikarague nie je počas roku 2016 vhodné.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   
      V Bruseli 20. decembra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 17, 19.1.2013, s. 13.
   
      (2)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).